Helsingin poliisi tutkii, syyllistyttiinkö Ylen Patria-uutisoinnissa törkeään kunnianloukkaukseen.

Helsingin poliisi tutkii, syyllistyttiinkö Ylen Patria-uutisoinnissa törkeään kunnianloukkaukseen.

Esitutkinnan aloittamisesta päätettiin tällä viikolla.

Tapauksen tutkinnanjohtaja ei ole toistaiseksi kertonut, montako epäiltyä ja asianomistajaa jutussa on.

Tutkinnanjohtaja, rikostarkastaja Harri Saaristola kertoi, että esitutkinnan aloittamisesta päätettiin tällä viikolla.

Saaristola ei tarkentanut, onko kyse Ylen MOT-ohjelman Patria-lahjusepäilyaiheisista jaksoista vuosilta 2008 ja 2012. Hän ei myöskään kertonut, montako epäiltyä ja asianomistajaa jutussa on.

Patrian ex-johtajat Heikki Hulkkonen ja Reijo Niittynen lähettivät STT:lle tiedotteen esitutkinnan aloittamisesta. He tekivät tutkintapyynnön toukokuussa. Poliisia pyydettiin siinä selvittämään, onko joku Yleisradiossa syyllistynyt kunnianloukkaukseen. Tutkintapyyntö koskee Ylen MOT-ohjelman jaksoissa Totuus Patriasta ja Totuus Patriasta 2 esitettyjä väitteitä sekä muun muassa jaksoihin liittyviä nettiartikkeleita.

Ylen mediasääntelypäällikkö Kirsi-Marja Okkonen kertoi kuulleensa ex-patrialaisten lehdistötiedotteesta.– Meille ei ole tullut mitään virallisia yhteydenottoja.

Hän kertoi, että Yleä tai Ylen toimittajaa koskevia oikeusprosesseja asiassa ei ole enää vireillä Suomessa tai ulkomailla.

– Odotellaan rauhassa, tapahtuuko jotain ja jos, niin mitä.

MOT:n tuottajana 2010 aloittanut Renny Jokelin kertoi, ettei perjantaina ollut mitään sanottavaa.

– Emme kommentoi millään tavalla, koska me emme ole saaneet poliisilta minkäännäköistä paperia.

”Epäillyille ja omaisille suurta kärsimystä”

Hulkkosen ja Niittysen mukaan Yle uutisoi toistuvasti, että Patria ja sen nimeltä mainitut työntekijät lahjoivat slovenialaisia virkamiehiä panssariajoneuvokauppojen yhteydessä. Lisäksi jaksoissa viitataan Kroatia-kauppojen lahjusepäilyihin.

Sittemmin Patrian Slovenia- ja Kroatia-kauppoihin liittyneissä oikeudenkäynneissä ex-työntekijät vapautettiin syytteistä.

– Niissä ohjelmissa hyvin selkeästi tuodaan esiin ja väitetään, että Patria lahjoi ja että lahjonnan pääarkkitehteinä olivat Niittynen ja Hulkkonen. Muiden osalta oli vihjailua, Hulkkonen kuvaili STT:lle.

Hulkkonen ei tässä vaiheessa osaa sanoa, vaatiiko asiassa rahallisia korvauksia. Hän sanoi, että poliisin tehtävä on selvittää, ketkä jutussa mahdollisesti ovat vastuullisia ja paljonko asianomistajia on.

Hulkkonen ei ole toistaiseksi käynyt poliisin kuultavana asiassa. Hän työskenteli aikoinaan Patria Vehiclesin toimitusjohtajana.

Tutkintapyynnön allekirjoittajat sanovat, että MOT:n jaksot aiheuttivat epäillyille ja näiden omaisille suurta kärsimystä ja syyllisiksi väitetyt menettivät työpaikkansa. Hulkkonen ja Niittynen myös sanovat, etteivät ohjelmissa nimeltä mainitut työntekijät voineet puolustautua: esitutkinta oli kesken. Lisäksi toimitus ei heidän mukaansa kysynyt allekirjoittaneiden kantaa väitteisiin.